אמנדה פיט

ביוגרפיה

פיט נולדה בניו יורק לאב נוצרי ולאם יהודייה. אמה, פני, הייתה עובדת סוציאלית, ואביה, צ'ארלס פיט, עורך דין המתמחה בדיני תאגידים. הוריה גרושים. יש לה אחות גדולה אחת. פיט למדה בבית ספר של קווייקרים במנהטן, ולאחר מכן למדה וסיימה תואר ראשון בהיסטוריה באוניברסיטת קולומביה. במסגרת לימודיה באוניברסיטה השתתפה בקורס למשחק, ובעקבותיו החליטה שהיא רוצה להיות שחקנית.

קריירה

הופעתה הראשונה כשחקנית הייתה במחזה "Awake and Sing" באוף ברודוויי. הופעתה הראשונה של פיט על המסך הייתה בסרטון פרסומת לסוכריות. 
בשנת 1995, בין תפקידיה הראשונים היה גם תפקיד אורח בסדרת הטלוויזיה "חוק וסדר" ותפקיד קטן בסרט הקולנוע "חדר חיות", לצדם של ניל פטריק האריס ומת'יו לילארד. כמו כן, בשנת 1997 הופיעה בתפקיד אורח בסדרה "ספין סיטי", ובפרק האחרון בעונה השמינית של הסדרה "סיינפלד", בתור מלצרית שיוצאת עם ג'רי סיינפלד.
תפקידה המשמעותי הראשון של פיט היה בשנת 1999, בסדרת הטלוויזיה "ג'ק וג'יל", בהפקת רשת WB. הסדרה שודרה במשך שתי עונות. בשנת 2000 השתתפה לראשונה בסרט קולנוע שובר קופות, "ללכת על הכל", לצידם של ברוס ויליס ומת'יו פרי. הצלחת הסרט, ביחד עם הופעתה באותה שנה בסרט העצמאי "השפוט שלה", שהפך לסרט פולחן, סייעו לה לשדרג את מעמדה משחקנית משנה לשחקנית מובילה. בשנת 2000 היא אף נבחרה על ידי המגזין פיפל לאחת מ-50 האנשים היפים ביותר בעולם.
בשנת 2003 שיחקה בסרט "באהבה אין חוקים", בתפקיד בתה של דיאן קיטון וחברתו (בחלקים מסוימים של הסרט) של ג'ק ניקולסון. ב-2005 כיכבה בסרט "הכי דומה לאהבה", לצידו של אשטון קוצ'ר. ב-2006 הופיעה במחזה של ניל סיימון, "יחפים בפארק", מעל במות ברודוויי.
פיט הייתה חברה בצוות השחקנים של סדרת הטלוויזיה שיצר וכתב אהרן סורקין, "סטודיו 60", ששידורה החל ברשת NBC בספטמבר 2006. איתה בצוות היו מת'יו פרי, ששיחק לצידה בסרט "ללכת על הכל" ובסרט ההמשך "ללכת על הכל 2", ושרה פולסון, איתה שיחקה בסדרה "ג'ק וג'יל". ב"סטודיו 60" פיט גילמה את דמותה של ג'ורדן מקדיר, הנשיאה החדשה של רשת השידור הפיקטיבית NBS. הסדרה זכתה לשבחים רבים מצד המבקרים, ופיט קיבלה מועמדות לפרס סטלייט לשחקנית מצטיינת בסדרת דרמה, אך לרייטינג נמוך, וירדה מהמרקע אחרי עונה אחת בלבד.
בשנת 2008 שיחקה בתפקיד סוכנת FBI בסרט "תיקים באפלה: רוצים להאמין", ובשנת 2009 שיחקה בסרט האסונות "2012" שבוים על ידי רולנד אמריך. בשנת 2010 שיחקה בסרט הפנטזיה "מסעות גוליבר", ובסרט הדרמה "נותנים ת'לב", ועל משחקה בו זכתה בפרס אינדפנדנט ספיריט לשחקנית הטובה ביותר. 
בשנת 2012 שיחקה בסדרת הטלוויזיה "שיפוץ רומנטי" בתפקיד הראשי של אלכס מאיירס, ברשת NBC, שבוטלה לאחר 6 פרקים. באותה שנה שיחקה בעונתה הרביעית של סדרת הדרמה "האישה הטובה" בתפקיד חוזר של הקפטנית לורה הלינג'ר. 
בשנת 2015 החלה לגלם את דמותה של טינה מוריס בסדרת הטלוויזיה "כולנו יחד", דרמה קומית שיצרו האחים ג'יי דופלאס ומארק דופלאס לרשת HBO. הסדרה בוטלה לאחר שתי עונות. בשנה זו, שיחקה בקומדיה הרומנטית "לשכב עם אחרים". 
בשנת 2017 החלה לשחק בסדרת הטלוויזיה הקומית "בלוקמאייר" לצדו של האנק עזריה, בדמותה של ג'ולס ג'יימס, בעלים של קבוצת בייסבול. ב-2018 עלתה העונה השנייה, וב-2019 עלתה העונה השלישית. 
ב-2020 תעלה ברשת HBO סדרת הטלוויזיה "העידן המוזהב" שיצר השחקן הבריטי ג'וליאן פלוז, בה היא תככב לצדן של סינת'יה ניקסון וכריסטין ברנסקי.

חיים אישיים

ב-2006 נישאה פיט למפיק הטלוויזיה האמריקאי-יהודי דייוויד בניוף. לזוג שלושה ילדים שנושאים את שם משפחתו המקורי (פרידמן). מתגוררים ביחד במנהטן ובבוורלי הילס.
ב-2008 חשפה פיט כי היא נאבקה עם דיכאון לאחר לידה וכי היא סובלת מהפרעת קשב, ריכוז והיפראקטיביות.